Sklep II Ips 272/2002
Sodna praksa Vrhovnega sodišča, 2002-11-14

zahteva za varstvo zakonitosti - tek procesnih rokov med sodnimi počitnicami - bistvena kršitev določb pravdnega postopka - pravno mnenje

V času sodnih počitnic praviloma - razen za nujne zadeve, naštete v drugem odstavku 83. člena ZS - procesni roki ne tečejo. Zato se med časom trajanja sodnih počitnic ne morejo končati.

Zahtevi za varstvo zakonitosti se ugodi, izpodbijani sklep sodišča druge stopnje se razveljavi in se vrne zadeva temu sodišču v novo odločanje.

Zoper sklep o dedovanju po pok. M. P. sta se pritožila upnika F. G. in B. M. G.. Sodišče druge stopnje je njuno pritožbo zavrglo kot prepozno. Ugotovilo je, da je bil prvostopenjski sklep o dedovanju vročen pooblaščencu pritožnikov dne 2.7.2001. Zadnji dan pritožbenega roka je bil 17.7.2001. Pritožnika pa sta pritožbo vložila šele dne 20.7.2001, ko je pritožbeni rok že potekel.

Zoper sklep druge stopnje vlaga Državno tožilstvo Republike Slovenije zahtevo za varstvo zakonitosti zaradi bistvene kršitve določb pravdnega postopka iz prvega odstavka 339. člena Zakona o pravdnem postopku v zvezi s 1. točko 365. člena istega zakona, ker pri presoji pravočasnosti pritožbe ni uporabilo določb prvega in tretjega odstavka 83. člena Zakona o sodiščih in je to vplivalo na pravilnost in zakonitost izpodbijanega sklepa, in zaradi kršitve 8. točke drugega odstavka 339. člena Zakona o pravdnem postopku, ker je z opisanim nezakonitim postopanjem odvzelo pritožiteljema možnost pritožbenega obravnavanja. Navaja, da je sodišče druge stopnje prezrlo prvi in tretji odstavek 83. člena Zakona o sodiščih, ki določa, da v času sodnih počitnic od 15. julija do 15. avgusta procesni roki ne tečejo, razen v nujnih zadevah. Rok za vložitev pritožbe je procesni rok. V času sodnih počitnic ta rok ne teče in se v tem času tudi ne more izteči. Predlaga, da Vrhovno sodišče izpodbijani sklep sodišča druge stopnje razveljavi in vrne zadevo temu sodišču v novo odločanje.

Zahteva za varstvo zakonitosti je utemeljena.

Zakon o sodiščih (v nadaljevanju ZS) v 83. členu določa, da opravljajo sodišča v času sodnih počitnic od 15. julija do 15.

avgusta naroke in odločajo samo v nujnih zadevah. V drugem odstavku določa, katere zadeve se štejejo kot nujne. Med temi ni zapuščinskih zadev. V noveliranem tretjem odstavku pa je določeno, da razen v nujnih zadevah v času sodnih počitnic procesni roki ne tečejo, prav tako se ne vročajo sodna pisanja. Če je bilo sodno pisanje vročeno, začnejo teči procesni roki prvi naslednji dan, ko se iztečejo sodne počitnice. Po tej določbi torej v času sodnih počitnic praviloma - razen za nujne zadeve, naštete v drugem odstavku 83. člena ZS -

procesni roki ne tečejo. Zato se med časom trajanja sodnih počitnic ne morejo končati. Tako je že prejšnje besedilo ZS, ki ni izrecno govorilo o teku procesnih rokov, temveč je določalo sodne počitnice kot čas, ko sodišče ne dela, razlagala sodna praksa (Pravno mnenje, sprejeto na občni seji Vrhovnega sodišča Republike Slovenije dne 18.12.1996, po katerem čas sodnih počitnic ne vpliva na tek materialnih rokov, ureja pa računanje procesnih rokov - Pravna mnenja II/96 str. 6 in sodbe Vrhovnega sodišča opr. št. II Ips 370/2000, II Ips 255/96, II Ips 353/95).

Glede na navedeno zahteva za varstvo zakonitosti utemeljeno uveljavlja bistveno kršitev določb pravdnega postopka po prvem odstavku 339. člena ZPP v zvezi s prvim odstavkom 365. člena ZPP ter prvim in tretjim odstavkom 83. člena ZS. Zato je Vrhovno sodišče zahtevi za varstvo zakonitosti ugodilo, razveljavilo sklep druge stopnje in vrnilo zadevo temu sodišču, da o pritožbi meritorno odloči (prvi odstavek 379. člena v zvezi z drugim odstavkom 391. člena ZPP).

ZS člen 83, 83/2, 83/3.ZPP člen 339, 339/1, 365, 365/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.